b"\n_START_ARTICLE_\nCasa Veh\xc3\xad\n_START_SECTION_\nDescripci\xc3\xb3\n_START_PARAGRAPH_\nSituada dins l'antic nucli emmurallat de Castell\xc3\xb3, en un dels carrers m\xc3\xa9s significatius del barri jueu de la vila._NEWLINE_Edifici format per planta baixa i dues m\xc3\xa9s d'al\xc3\xa7ada. La fa\xc3\xa7ana presenta un parament for\xc3\xa7a \xc3\xadntegre bastit amb carreus ben escairats disposats formant filades completament regulars._NEWLINE_A la planta baixa presenta un gran portal d'arc de mig punt adovellat, amb els brancals constru\xc3\xafts amb carreus de pedra, els quals formen part del mateix parament de la fa\xc3\xa7ana. A banda i banda del portal es documenten una s\xc3\xa8rie de reformes que tapien anteriors obertures presents al mur. Alhora, en aquestes mateixes reformes, s'obren dues petites finestres rectangulars de recent cronologia. A la primera planta, les obertures s\xc3\xb3n rectangulars i amb els brancals i les llindes bastits amb carreus de pedra. Tenen sortida a uns balcons independents, amb el forjat motllurat i una barana de ferro senzilla. El balc\xc3\xb3 central est\xc3\xa0 bastit damunt del portal adovellat, al qual afecta en part. Les obertures de l'\xc3\xbaltima planta s\xc3\xb3n finestres allindanades amb els brancals de pedra.\n_START_SECTION_\nHist\xc3\xb2ria\n_START_PARAGRAPH_\nTot i que aquest edifici est\xc3\xa0 situat dins els l\xc3\xadmits de l'aljama jueva de Castell\xc3\xb3 del segle XIV, la qual va evolucionar des del barri de l'Eramala fins al barri del Mercadal, la seva construcci\xc3\xb3 s'ubica dins del segle XVII."